Hond skiet per ongeluk sy eienaar | Maroela Media
Argieffoto (Foto: thetruthaboutguns.com)
'n Hond het per ongeluk sy eienaar in die been geskiet, toe die twee op 'n rusbank gespeel het.
Richard Remme (51) en sy Pitbull/Labrador-kruising het verlede week Woensdag in sy huis in Fort Dodge, Iowa, gespeel, toe hy skielik iets op sy been voel brand. Die hond het tydens die stoeiery glo die veiligheidsknip van die Ruger 9 mm-pistool gestamp en toe die sneller met sy poot gestamp.
Remme het aan The Messenger gesê hy het op die bank gelê toe hy en die hond begin speel het. "Ek het hom van my skoot afgestamp, en hy het weer teruggespring op my skoot."
Remme het die pistool in 'n band om sy lyf gedra. "Die pistool het twee veiligheidsmeganismes en klaarblyklik het hy albei getref. Die pistool het afgegaan en ek is in die been getref. Daar is nie enige groot skade nie," het hy verduidelik.
Hy het aanvanklik nie besef hy is geskiet nie, maar toe hy bloed op sy broekspyp sien, het hy paramedici ontbied.
Volgens Remme was sy lojale brak baie ontsteld. "Die arme ding het net langs my gelê en huil, want hy het gedink hy's in die moeilikheid. Hy is 'n regte lafaard – hy's bang vir die donker, hy is bang vir water."
Die polisie is na die toneel ontbied, maar het vinnig bevestig dit was 'n ongeluk. "Mnr. Remme het 'n skietwond aan sy regterbobeen opgedoen. Dit is nie lewensgevaarlik nie. Dit was 'n ongeluk. Hy is na 'n hospitaal geneem vir verdere behandeling."
Remme is dieselfde dag nog uit die hospitaal ontslaan, maar moet moontlik later 'n operasie ondergaan om die koeël te verwyder.
Dié skietery is nie die eerste geval waar 'n hond iemand skiet nie. Die Washington Post berig daar was al 10 soortgelyke voorvalle tussen 2004 en 2015, waarvan meeste jagongelukke was.
Was dit nou in Suid-Afrika, was daar nou 'n saak van poging tot moord en of manslagting teen die arme hond gemaak en heel moontlik nog die hond van kant gemaak ook!
Dis mos baie gevaarlike honde daardie…
Was dit in Suid Afrika was die eienaar in die tronk en die hond by die spca.
Ek sê nog altyd: pitbulls is 'n UITERS GEVAARLIKE HONDERAS!!!!!!!!!!!!! Of hulle nou opreg, gekruis, goed opgelei, goedgemanierd, braaf of bang is – hulle bly gevaarlik!!! Voeg daarby nog 'n 9mm pistool en jy het 'n resep vir 'n ramp!
Ek voel die eienaar was nalatig. 'n Mens le nie op n bank met in pistool aan jou lyf nie???? Die ou perd – "Common Sense"- Hy ies maar nie daar nie?
Ek is baie verlig om te lees die hond het sy baas per ongeluk geskiet. Dit sou darem woes gewees het as hy dit met opset gedoen het!